Šidielka

Šidielka () sú podrad hmyzieho radu vážky (Odonata). Na celom svete ich existuje 2 753 známych druhov. Na území Slovenska sa preukázateľne vyskytuje 20 druhov.ŠÁCHA, D., DAVID, S., BULÁNKOVÁ, E., JAKAB, I., KONVIT, I., 2011: Vážky Slovenskej republiky. (dostupné online, 13. september 2012). Na území Česka sa vyskytuje 25 druhov šidielok, z ktorých je šesť kriticky ohrozených a jeden druh vymizol (Coenagrion mercuriale). Prvé fosílne záznamy podradu Zygoptera pochádzajú z obdobia kriedy, pred 120 miliónmi rokov.

 Opis 
Majú dva skoro rovnaké páry predných a zadných krídel, na rozdiel od podradu šidlá (Anisoptera), ktoré majú oba páry krídel viac odlišné. Oči majú ďaleko od seba. Sú štíhle, s pretiahnutým zadočkom. Hlava je väčšia ako trup (na rozdiel od šidiel).

Nymfa (larvy) šidielok majú na konci zadočku tri pretiahnuté výrastky slúžiace na plávanie. Nymfám môžu dorastať stratené končatiny (regenerácia), aj keď už nebývajú tak dokonalé ako pôvodné.

 Biológia 
náhľad|200px|Šidielka pri párení, modro sfarbený je samček, samička je žlto-zelená

Lietajú pomerne pomaly, často sadajú na vegetáciu. Počas letu sa dobre orientujú. Šidielka sa vyvíjajú nedokonalou premenou. Pohlavné orgány majú umiestnené na konci zadočku. Samček má ešte medzi druhým a tretím článkom umiestnený kopulačný orgán, na ktorý pred kopuláciou prenáša spermie z pohlavného orgánu.

Vajíčka kladú zvyčajne zadočkom ponoreným niekoľko centimetrov vo vode. Niektoré druhy kladú vajíčka do vetiev pri brehu alebo do rastlín. Pri kladení vajíčok samec často pridržuje za hlavou samičku kliešťami, ktoré má na konci zadočku a lietajú spolu v tandeme.

Z vajíčka sa najprv vyliahne prelarva, ktorá je bez funkčných nôh. Po niekoľkých sekundách, niekedy až hodinách sa premení na prvé larválne štádium. Larva žije vo vode. Živí sa dravo, väčšinou larvami drobného hmyzu. K lovenie koristi má labium (masku), ktoré dokáže vymrštiť, uchopiť do nej korisť a pritiahnuť k ústam. Môže byť dlhé až jednu tretinu celkovej dĺžky. Tento nástoj je u hmyzu jedinečný. Larvy sa vyzliekajú 7 – 15-krát.

Keď larva dorastie, tak vylieza na súš, zväčša sa prichytí na vegetáciu a liahne sa z nej dospelé šidielko. Živí sa lietajúcim hmyzom. Po niekoľkých dňoch, niekedy aj mesiacoch je pripravená na párenie.

 Čeľade 
Podľa:

 Amphipterygidae
 Calopterygidae – hadovkovité
 Chlorocyphidae
 Coenagrionidae – šidielkovité
 Dicteriadidae
 Diphlebiidae
 Euphaeidae
 Hemiphlebiidae
 Isostictidae
 Lestidae – šidlovkovité
 Lestoideidae
 Megapodagrionidae
 Perilestidae
 Platycnemididae – šidielkovité
 Platystictidae
 Polythoridae
 Protoneuridae
 Pseudolestidae
 Pseudostigmatidae
 Synlestidae

 Referencie 

 Iné projekty 

 Literatúra 

 Hanel, Lubomír. Vážky Podblanicka 1. vyd. Vlašim : Český svaz ochránců přírody, 1999 : Muzeum okresu Benešov. 96 s. ISBN 80-86327-07-8.
 Zahradník, Jiří, Severa, František. Hmyz. Ilustroval František Severa. 2. vyd. Praha : AVENTINUM, 2004. 326 s. ISBN 80-86858-36-7.
 FARKAč J., KRÁL D. & ŠKORPÍK M. [eds.] (2005): červený seznam ohrožených druhù české republiky. Bezobratlí. List of threatened species in the Czech Republic. Invertebrates. – Agentura ochrany přírody a krajiny ČR, Praha, 760 pp. PDF 

 Zdroj 

Kategória:Vážky